Moord op vrou: Premier waai | Netwerk24
20 Januarie 2020 21:50
Lesotho se premier het Vrydag bevestig hy gaan bedank nadat die polisie hom verbind het met die dood van sy vervreemde vrou drie jaar gelede.
Senior partylede van die All Basotho Convention (ABC) het beroepe op Thomas Thabane (80) gedoen om uit te tree nadat die polisie gesê het daar is bewyse wat hom met die moord in 2017 verbind.
Thabane het nie die beskul­digings teen hom genoem toe hy sy bedankingsplanne op ’n mediakonferensie in die hoofstad, Maseru, aangekondig het nie.
Thabane het geen tydraamwerk vir sy vertrek gegee nie, maar sê hy sal voortgaan in sy rol as leier van die ABC.
“Om die waarheid te sê, ek het grootgeword en my kragte het afgeneem, daarom kondig ek vandag voor julle aan dat ek beplan om uit te tree en wanneer die tyd kom, sal ek julle laat weet,” sê Thabane.
Hy sê hy het gewerk vir die welstand van die Basotho’s van Lesotho.
“Ek is oortuig daar is steeds baie om te doen.”
Thabane se 58-jarige vrou, Lipolelo­, is in Junie 2017 – twee dae nadat hy sy pos opgeneem het – deur onbekende aanvallers aan die buitewyke van die hoofstad doodgeskiet in ’n moord wat die klein landjie geskud het.
Die egpaar was besig om te skei.
Thabane het in sy aanvaardingstoespraak die aanval op sy vrou as ’n “sinnelose moord” beskryf.
Holomo Molibeli, die land se polisiekommissaries wat Thabane se pogings uitdaag om hom af te dank, het hofstukke ingedien waarin beweer word daar is bewyse wat Thabane met die moord verbind. – News24
Meer oor: Lesotho | Thomas Thabane